[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 18.10.2010

COM(2010) 566 τελικό

Σύσταση για

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τον ορισμό της ευρωπαϊκής πολιτιστικής πρωτεύουσας για το έτος 2015 στο Βέλγιο

ΑΙΤΙΟΛΟΓΙΚΗ ΕΚΘΕΣΗ

Η απόφαση αριθ. 1622/2006/EΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 2006, για τη θέσπιση κοινοτικής δράσης όσον αφορά την εκδήλωση «Πολιτιστική πρωτεύουσα της Ευρώπης» για τα έτη 2007 έως 2019[1] καθορίζει τη διαδικασία για τον ορισμό της πολιτιστικής πρωτεύουσας της Ευρώπης. Σύμφωνα με το άρθρο 2 της εν λόγω απόφασης, από το 2009 και εξής, δύο πόλεις δύο κρατών μελών ορίζονται ως πολιτιστικές πρωτεύουσες της Ευρώπης, διαδοχικά, σύμφωνα με τη χρονολογική σειρά του παραρτήματος της απόφασης. Το Βέλγιο και η Τσεχική Δημοκρατία δικαιούνται να φιλοξενήσουν την εκδήλωση το 2015.

Ο ορισμός των πολιτιστικών πρωτευουσών της Ευρώπης για το έτος 2015 διέπεται από την ακόλουθη διαδικασία.

Πρόσκληση υποβολής αιτήσεων δημοσιεύεται από κάθε ενδιαφερόμενο κράτος μέλος το αργότερο έξι έτη πριν από την έναρξη της εν λόγω εκδήλωσης. Επιτροπή επιλογής που αποτελείται από 13 ανεξάρτητους εμπειρογνώμονες στον πολιτιστικό τομέα συγκαλείται σε συνεδρίαση προεπιλογής το αργότερο πέντε έτη πριν από την εκδήλωση. Αξιολογεί τις αιτήσεις που λαμβάνει σύμφωνα με τα κριτήρια του άρθρου 4 της απόφασης 1622/2006/ΕΚ, και καταλήγει σε συνοπτικό κατάλογο των προεπιλεγόμενων υποψηφίων πόλεων που θα εξεταστούν περαιτέρω, μετά τη διεκπεραίωση της αίτησής τους.

Κάθε ενδιαφερόμενο κράτος μέλος συγκαλεί την επιτροπή επιλογής για την τελική επιλογή 9 μήνες μετά τη συνεδρίαση προεπιλογής. Η επιτροπή επιλογής, ύστερα από εκτενή αξιολόγηση των προεπιλεγμένων υποψήφιων πόλεων σύμφωνα με τα κριτήρια της δράσης, συνιστά μία πόλη του ενδιαφερόμενου κράτους μέλους για την απονομή του τίτλου.

Με βάση τις εν λόγω συστάσεις, αμφότερα τα κράτη μέλη προτείνουν μία πόλη ως Πολιτιστική Πρωτεύουσα της Ευρώπης και ενημερώνουν σχετικά το Ευρωπαϊκό Κοινοβούλιο, το Συμβούλιο, την Επιτροπή και την Επιτροπή των Περιφερειών, το αργότερο τέσσερα έτη πριν από την έναρξη της εκδήλωσης.

Το Ευρωπαϊκό Κοινοβούλιο μπορεί να υποβάλει γνωμοδότηση στην Επιτροπή το αργότερο εντός 3 μηνών από την παραλαβή των υποψηφιοτήτων.

Tο Συμβούλιο, ενεργώντας βάσει σύστασης της Επιτροπής, ορίζει επίσημα τις εν λόγω πόλεις για το έτος για το οποίο έχουν προταθεί.

Υποψηφιότητα για τον τίτλο της ευρωπαϊκής πολιτιστικής πρωτεύουσας υπέβαλε η πόλη Mons. Καμία άλλη πόλη στο Βέλγιο δεν υπέβαλε αίτηση.

Με την ολοκλήρωση της διαδικασίας επιλογής, η επιτροπή επιλογής κατέληξε ότι η υποψηφιότητα της πόλης ικανοποιούσε τους στόχους της εκδήλωσης και τα κριτήρια που ορίζονται στο άρθρο 4 της απόφασης 1622/2006/ΕΚ και ότι επετύγχανε τα υψηλά πρότυπα ποιότητας που απαιτούνται για την εκδήλωση.

Συνεπώς, η επιτροπή επιλογής, στις εκθέσεις της του Φεβρουαρίου 2010, συνιστά να φιλοξενήσει η Mons την εκδήλωση στο Βέλγιο το 2015. Το Βέλγιο κοινοποίησε αυτούς τους ορισμούς στο Ευρωπαϊκό Κοινοβούλιο, το Συμβούλιο, την Επιτροπή και την Επιτροπή των Περιφερειών στα τέλη του 2009.

Το Ευρωπαϊκό Κοινοβούλιο διαβίβασε τη θετική γνώμη του στην Επιτροπή στις αρχές Ιουλίου 2010.

Η διαδικασία επιλογής για την Τσεχική Δημοκρατία είναι ακόμη σε εξέλιξη και θα ολοκληρωθεί στις αρχές του 2011.

Κατά συνέπεια, η Επιτροπή, σύμφωνα με το άρθρο 9 παράγραφος 3 της απόφασης 1622/2006/EΚ, υποβάλλει στο Συμβούλιο την προσαρτημένη σύσταση για τον επίσημο ορισμό της πόλης Mons ως πολιτιστικής πρωτεύουσας της Ευρώπης το 2015 στο Βέλγιο.

Σύσταση για

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τον ορισμό της ευρωπαϊκής πολιτιστικής πρωτεύουσας για το έτος 2015 στο Βέλγιο

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για τη λειτουργία της Ευρωπαϊκής Ένωσης,

την απόφαση αριθ. 1622/2006/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 2006, για τη θέσπιση κοινοτικής δράσης όσον αφορά την εκδήλωση «Πολιτιστική πρωτεύουσα της Ευρώπης» για τα έτη 2007 έως 2019[2], και ιδίως το άρθρο 9 παράγραφος 3,

τη σύσταση της Ευρωπαϊκής Επιτροπής,

τις εκθέσεις της επιτροπής επιλογής του Φεβρουαρίου 2010 όσον αφορά τη διαδικασία επιλογής των πολιτιστικών πρωτευουσών της Ευρώπης στο Βέλγιο,

Εκτιμώντας τα ακόλουθα:

Τα κριτήρια του άρθρου 4 της απόφασης αριθ. 1622/2006/ΕΚ ικανοποιούνται πλήρως,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η Mons ορίζεται «Ευρωπαϊκή Πολιτιστική Πρωτεύουσα 2015» στο Βέλγιο.

Άρθρο 2

Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων .

Έγινε στ […],

Για το Συμβούλιο

Ο Πρόεδρος

[1] ΕΕ L 304 της 3.11.2006, σ. 1.

[2] ΕΕ L 304 της 3.11.2006, σ. 1.